Kauluri ja huivi - Vuoden kulku - Vuodatus.net
Pitkästä aikaa olen saanut joitain pieniä neuleita valmiiksi. Toinen tarpeeseen ja toinen myös tarpeeseen.
Lajittelin yhtenä päivänä lasten pipoja ja lapasia ynnä muita talvijuttuja. Toivo ilmoitti hyvin selvästi, että ei käytä enää kypärämyssyä. Ei. Ei edes kotona. Ei edes vähän. Kaulurista poika onneksi innostui kovasti. Langan piti olla ehdottomasti kutisematonta ja vielä ehdottomammin konepestävää. Ostin sopivaa lankaa, mutta omasta varastosta löytyikin vielä parempi lanka - tosin musta. Sen Toivo valitsi ja minä pikapikaa neuloin. Tuli ihan kamalan näköinen, mutta kyllä se varmaan asiansa ajaa. Ainakin on mieleinen ja sopivan kokoinen. Lankana oli Regia Silk - merinoa, polyamidia ja silkkiä - ihanan pehmoista. Ja konepestävää.
Sitten se huivi. Aloitettu toukokuussa tai joskus keväällä. Oli koko kesän autossa. Ja pari kertaa muuallakin mukana matkaneuleena. Matkaaminen ja autossa istuminen kannatti, koska huivi valmistui. Viimeiset kerrokset tein rautakauppareissulla. Kuten niin monen kerroksen siinä välissäkin. Huivin malli on Trillian ja lankana Handun villa-bambu-silkki - ihanan kutiamatonta tämäkin. Käsinpestävää, mutta huivia käytetäänkin vain kauppareissuilla. Huivista keskusteltiin autossa vähintään joka toinen kerta, kun sitä neuloin. Ja etenkin siitä, kenelle se tulee. Itselleni sen aloitin, mutta lopulta luovutin sen Tyynen jo hyvänkokoiseen huivikokoelmaan.
Huivista muutama kuva enemmän kuin epämääräisen näköisestä kaulurista.
1 Lähettänyt: pupupossu - 13.10.2013 klo 16.55